A Bizottság 395/2004/EK rendelete

(2004. március 2.)

a 964/2003/EK tanácsi rendelettel a többek között a Kínai Népköztársaságból származó vasból vagy acélból készült csőszerelvények és -illesztések behozatalára vonatkozóan bevezetett dömpingellenes intézkedéseknek a Srí Lankában feladott vasból vagy acélból készült csőszerelvények és -illesztések – függetlenül attól, hogy azokat Srí Lankáról származóknak jelentik-e be vagy sem – behozatala általi lehetséges megkerülésével kapcsolatos vizsgálat kezdeményezéséről, valamint e behozatalok nyilvántartásba vételi kötelezettségének előírásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [1] (a továbbiakban: alaprendelet), és különösen annak 13. cikke (3) bekezdésére és 14. cikke (3) és (5) bekezdésére,

a tanácsadó bizottsággal folytatott konzultációt követően,

mivel:

A. BEVEZETÉS

(1) A 384/96/EK rendelet 13. cikkének (3) bekezdése alapján felkérték a Bizottságot, hogy vizsgálja ki a – többek között – Kínai Népköztársaságból származó vasból vagy acélból készült csőszerelvények és -illesztések behozatalára előírt dömpingellenes intézkedések valószínű kijátszását.

(2) A kérelmet négy közösségi termelő nevében az Európai Unió tompahegesztéssel készült acélszerelvények iparával foglalkozó védelmi bizottság nyújtotta be 2004. január 20-án.

B. A TERMÉK

(3) Az intézkedések valószínű kijátszása során érintett termék a tompahegesztésre vagy más célra használt, vasból vagy acélból (a rozsdamentes acél kivételével) készült, legfeljebb 609,6 mm-es legnagyobb külső átmérőjű csőszerelvény és -illesztés (az öntött szerelvények, karimák és a menetes szerelvények kivételével), amelyek rendesen az ex73079311 (7307931194 TARIC-kód), az ex73079319 (7307931994 TARIC-kód), az ex73079930 (7307993094 TARIC-kód), és az ex73079990 (7307999094 TARIC-kód) KN-kód alá tartoznak (az "érintett termék"). Ezek a kódok csak tájékoztató jellegűek.

(4) A vizsgált termékek egyes, Srí Lankán feladott, rendesen az érintett termékkel azonos kódok alatt bejelentett, vasból vagy acélból készült egyes csőszerelvények és -illesztések (a "vizsgált termék").

C. A JELENLEGI INTÉZKEDÉSEK

(5) A jelenleg hatályos és valószínűleg kijátszott dömpingellenes intézkedések a 964/2003/EK tanácsi rendelettel [2] elrendelt dömpingellenes intézkedések.

D. INDOKOK

(6) A kérelem elegendő prima facie (első látásra helytálló) bizonyítékot tartalmaz arra vonatkozóan, hogy a Kínai Népköztársaságból származó vasból vagy acélból készült egyes csőszerelvények és -illesztések behozatalára vonatkozó dömpingellenes intézkedéseket a vasból vagy acélból készült egyes csőszerelvények és -illesztések átrakásával és helytelen – Srí Lankán keresztül történő – származási nyilatkozattal játsszák ki.

(7) A benyújtott bizonyítékok a következők:

A kérelem kimutatja, hogy az érintett termékre vonatkozó intézkedések elrendelését követően a Kínai Népköztársaságból és Srí Lankáról a Közösségbe irányuló kivitellel kapcsolatban lényeges változás következett be a kereskedelmi szerkezetben, és hogy erre a változásra a vám kivetésén kívül nincs elegendő megfelelő ok vagy indoklás.

A kereskedelmi szerkezet e változása valószínűleg a Kínai Népköztársaságból származó és Srí Lankán keresztül szállított vasból vagy acélból készült egyes csőszerelvények és -illesztések átrakásából és a helytelen származási nyilatkozatból ered.

Továbbá a kérelem elegendő bizonyítékot tartalmaz arra vonatkozóan, hogy az érintett termékre vonatkozó jelenlegi dömpingellenes intézkedések jótékony hatásait a mennyiség aláássa. A Kínai Népköztársaságból származó érintett termék behozatalát valószínűleg a Srí Lankáról származó vasból vagy acélból készült egyes csőszerelvények és -illesztések jelentős volumenű behozatala váltotta fel.

Végül a kérelem elegendő bizonyítékot tartalmaz arra vonatkozóan, hogy a vasból vagy acélból készült egyes csőszerelvények és -illesztések ára a korábban az érintett termékre megállapított rendes értékhez viszonyítva dömpingelt.

Amennyiben a vizsgálat során az alaprendelet 13. cikkének hatálya alá tartozó – az átrakáson és a helytelen származási nyilatkozaton kívüli –, Srí Lankán keresztül történő kijátszási gyakorlatokat is azonosítanak, a vizsgálat e gyakorlatokra is kiterjedhet.

E. ELJÁRÁS

(8) A fentiek fényében a Bizottság arra a következtetésre jutott, hogy elegendő bizonyíték áll rendelkezésre, amelyek indokolják az alaprendelet 13. cikke szerinti vizsgálat kezdeményezését, és az alaprendelet 14. cikkének (5) bekezdésével összhangban az Indonéziában feladott – függetlenül attól, hogy Srí Lankáról származóként jelentették-e be vagy sem –, vasból vagy acélból készült egyes csőszerelvények és -illesztések behozatalát nyilvántartásba vételhez kössék.

a) Kérdőívek

(9) A vizsgálathoz a Bizottság által szükségesnek tartott információk megszerzése érdekében a Bizottság kérdőíveket küld a Srí Lanka-i exportőröknek/termelőknek és az exportőrök/termelők szövetségeinek, a kínai népköztársaságbeli exportőröknek/termelőknek és az exportőrök/termelők szövetségeinek, és – a jelenlegi intézkedésekhez vezető vizsgálat során együttműködő – közösségi importőröknek és importőrök szövetségeinek, és a Kínai Népköztársaság és Srí Lanka hatóságainak. A Bizottság – adott esetben – a közösségi iparágtól is kérhet információkat.

(10) Minden esetben az érdekelt feleknek haladéktalanul, de legkésőbb az e rendelet 3. cikkében megállapított határidőn belül kapcsolatba kell lépniük a Bizottsággal, és – amennyiben szükséges – az e rendelet 3. cikkének (1) bekezdésében megállapított határidőn belül kérdőívet kell kérniük, minthogy az e rendelet 3. cikkének (2) bekezdésében megállapított határidő minden érdekelt félre vonatkozik.

(11) A Kínai Népköztársaság és Srí Lanka hatóságait értesítik a vizsgálat kezdeményezéséről.

b) Az információk összegyűjtése és a meghallgatások megtartása

(12) Az érdekelt feleket felkérik arra, hogy írásban ismertessék álláspontjukat és az azt alátámasztó bizonyítékokat. Továbbá a Bizottság meghallgathatja az érdekelt feleket, feltéve, hogy írásos kérelmet nyújtanak be, és igazolják, hogy a meghallgatásuknak különleges indokai vannak.

c) A behozatalok nyilvántartásba vétele alóli és az intézkedések alóli mentesség

(13) Az alaprendelet 13. cikkének (4) bekezdésével összhangban a vizsgált termék behozatalai mentesülhetnek a nyilvántartásba vétel vagy az intézkedések alól, ha a behozatal nem jelenti ezek kijátszását.

(14) A valószínű kijátszás a Közösségen kívül történik. Az alaprendelet 13. cikke a kijátszási gyakorlatok meghiúsítását célozza, anélkül, hogy azokat a kereskedelmi szereplőket érintené, akik bizonyítani tudják, hogy az ilyen gyakorlatokban nem vesznek részt, de ez a cikk nem tartalmaz az érintett ország olyan termelőivel kapcsolatos bánásmódra vonatkozó egyedi rendelkezést, akik bizonyítani tudják, hogy az ilyen kijátszási gyakorlatokban nem vesznek részt. Ennélfogva, szükségesnek tűnik az érintett termelők számára egy, a kivitt termékek behozatalainak nyilvántartásba vétele, vagy az ilyen behozatalokra vonatkozó intézkedések alóli mentesség iránti kérelemmel kapcsolatos lehetőséget bevezetni.

(15) A mentességgel élni kívánó termelőknek a megfelelő határidőn belül kell kérelmezniük a mentességet, illetve a bármelyik megkövetelt kérdőívre adott választ benyújtaniuk, annak megállapítása érdekében, hogy az alaprendelet 13. cikkének (1) bekezdése értelmében a dömpingellenes vámokat nem játsszák ki. Az importőrök a 13. cikk (4) bekezdésével összhangban és olyan mértékben részesülhetnek a nyilvántartásba vétel vagy az intézkedések alóli mentességből, amilyen mértékben behozatalaik olyan termelőktől származnak, akiknek ilyen mentességet nyújtottak.

F. NYILVÁNTARTÁSBA VÉTEL

(16) Az alaprendelet 14. cikkének (5) bekezdése alapján a vizsgált termék behozatalára nyilvántartásba vételi kötelezettséget kell előírni annak biztosítása érdekében, hogy – amennyiben a vizsgálat a kijátszás megállapítását eredményezi – a Srí Lankán feladott ilyen behozatalok nyilvántartásba vételének napjától visszamenőleges hatállyal megfelelő összegű dömpingellenes vámot vethessenek ki.

G. HATÁRIDŐK

(17) A hatékony és eredményes igazgatás érdekében a határidőket úgy kell megállapítani, hogy a megadott határidőn belül:

- az érdekelt felek jelentkezhessenek a Bizottságnál, írásban ismertethessék álláspontjukat, és benyújthassák a kérdőívre adott válaszokat, illetve bármely, a vizsgálat során figyelembe veendő információt,

- az érdekelt felek írásban kérhessék a Bizottság általi meghallgatásukat.

(18) Felhívják a figyelmet arra a tényre, hogy az alaprendeletben megállapított legtöbb eljárási jog gyakorlása attól függ, hogy a fél az e rendelet 3. cikkében említett határidőkön belül jelentkezik-e.

H. AZ EGYÜTTMŰKÖDÉS HIÁNYA

(19) Amennyiben egy érdekelt fél megtagadja a szükséges információkhoz való hozzáférést, illetve a határidőkön belül nem nyújtja be azokat, vagy jelentősen akadályozza a vizsgálatot, akkor a rendelkezésre álló tények alapján az alaprendelet 18. cikkével összhangban – megerősítő vagy nemleges – ténymegállapítások tehetők.

(20) Amennyiben megállapítják, hogy bármely érdekelt fél hamis vagy félrevezető információkat nyújtott, akkor ezen információkat nem veszik figyelembe, és – az alaprendelet 18. cikkével összhangban – a rendelkezésre álló tényeket használják fel. Ha bármely érdekelt fél nem vagy csak részben működik együtt, és ezért a 18. cikkel összhangban a megállapításokat a rendelkezésre álló tényekre alapozzák, az eredmény kedvezőtlenebb is lehet, mint amilyen akkor lenne, ha együttműködött volna,

ELFOGADTA EZT A RENDELETET:

1. cikk

A 384/96/EK rendelet 13. cikkének (3) bekezdése alapján a Bizottság vizsgálatot kezdeményez annak megállapítása érdekében, hogy az Srí Lankán feladott – függetlenül attól, hogy Srí Lankáról származnak-e vagy sem –, az ex73079311 (7307931194 TARIC-kód), az ex73079319 (7307931994 TARIC-kód), az ex73079930 (7307993094 TARIC-kód), és az ex73079990 (7307999094 TARIC-kód) KN-kód alá tartozó, a tompahegesztésre vagy más célra használt, vasból vagy acélból (a rozsdamentes acél kivételével) készült, legfeljebb 609,6 mm-es legnagyobb külső átmérőjű csőszerelvényeknek és -illesztéseknek (az öntött szerelvények, karimák és a menetes szerelvények kivételével) a Közösségbe történő behozatalai esetében kijátsszák-e a 964/2003/EK tanácsi rendelettel elrendelt intézkedéseket.

2. cikk

A vámhatóságokat a Bizottság utasítja, hogy a 384/96/EK rendelet 13. cikkének (3) bekezdése és 14. cikkének (5) bekezdése alapján megtegye a megfelelő lépéseket az e rendelet 1. cikkében meghatározott, Közösségbe irányuló behozatalok nyilvántartásba vétele érdekében.

A nyilvántartásba vétel az e rendelet hatálybalépésének napjától számított kilenc hónap elteltével hatályát veszti.

A Bizottság rendelettel utasíthatja a vámhatóságokat, hogy szüntesse meg a nyilvántartásba vételt az olyan termékeknek a Közösségbe irányuló behozatalai tekintetében, amelyeket a nyilvántartásba vétel alóli mentességet kérelmező termelők gyártottak, és amelyekről megállapították, hogy nem játsszák ki a dömpingellenes vámokat.

3. cikk

(1) A kérdőíveket e rendeletnek az Európai Unió Hivatalos Lapjában való kihirdetésétől számított 15 napon belül kell kérelmezni a Bizottságtól.

(2) Eltérő rendelkezés hiányában, az érdekelt feleknek az e rendeletnek az Európai Unió Hivatalos Lapjában való kihirdetésétől számított 40 napon belül kapcsolatba kell lépniük a Bizottsággal, írásban ismertetniük kell álláspontjukat, be kell nyújtaniuk a kérdőívre adott válaszokat vagy egyéb információkat, amennyiben észrevételeiket a vizsgálat során figyelembe kell venni.

(3) Az érdekelt felek ugyancsak e 40 napos határidőn belül kérelmezhetik a Bizottság általi meghallgatásukat.

(4) Az üggyel kapcsolatos információkat, a meghallgatás vagy kérdőív iránti kérelmet, valamint azoknak a bizonyítványoknak az engedélyezési kérelmét, amelyek igazolják, hogy nem játsszák ki az intézkedéseket, az érdekelt fél neve, címe, e-mail címe, valamint telefon-, fax- és/vagy telexszáma feltüntetésével írásban (ettől eltérő rendelkezés hiányában nem elektronikus formában) kell eljuttatni. Minden írásbeli beadványt – beleértve az érdekelt felek által bizalmas alapon rendelkezésre bocsátott, az e rendeletben kért információt, a kérdőívekre adott válaszokat, és levelezést – "Korlátozott hozzáférés" [3] feliratú címkével látnak el, és azt – az alaprendelet 19. cikkének (2) bekezdésével összhangban – egy "Az érdekelt felektől vizsgálatra" feliratú címkével ellátott nem bizalmas változat kíséri.

A Bizottság levelezési címe:

Európai Bizottság

Kereskedelmi Főigazgatóság

B igazgatóság

J-79 5/16

B-1049 Brüsszel

Fax: (32-2) 295 65 05

Telex: COMEU B 21877

4. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. március 2-án.

a Bizottság részéről

Pascal Lamy

a Bizottság tagja

[1] HL L 56., 1996.3.6., 1. o., legutóbb az 1972/2002/EK rendelettel (HL L 305., 2002.11.7., 1. o.) módosítva.

[2] HL L 139., 2003.6.6., 1. o., legutóbb a 2212/2003/EK rendelettel (HL L 332., 2003.12.19., 3. o.) módosítva.

[3] Ez azt jelenti, hogy a dokumentum csak belső használatra lehet felhasználni. Az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védett. A 384/96/EK tanácsi rendelet 19. cikke és az 1994. évi GATT VI. cikkének végrehajtásáról szóló WTO-megállapodás (antidömping megállapodás) 6. cikke értelmében bizalmas dokumentum.

--------------------------------------------------